**АНОТАЦИЯ НА КУРСА**

В рамките на изпълнението на проект МОДЕРН@ Пловдивски университет „Паисий Хилендарски“ планира провеждането на обучение по:

**Дигитална креативност**

с продължителност от **40 часа**, предназначено за студенти от „Клуба на предприемача“ на двата факултета - Физико-технологичния и Химическия на Пловдивски университет. След успешно завършване на обучението, обучаемите получат сертификат за владеене на знания и умения в областта на дигиталната креативност.

Обучението се провежда по програма, насочена към създаване на практически умения за изготвяне и представяне на проекти, свързани с маркетинга и визуалната комуникация на стартираща фирма.

Целта на обучението е формиране на базови знания и изграждане на умения в бъдещите предприемачи за дигитално присъствие на фирмата в бизнес-среда. Разглеждат се принципите на създаване на дигитално съдържание в подходящ формат, съответстващ на целите на фирмата.

Студентите се запознават с основни техники и методи за развиване на креативността и въображението на предприемачите, създаване на „усет към пазара“ и генериране на образи и истории в дигитална среда. Разглеждат се базисни принципи на графичния дизайн и се формират умения за разработване на визуалната комуникация на фирмата (лого, слоган, бланки, визитки и др). Студентите се запознават с принципите на създаване на добри и ефективни истории (story telling) и тяхното представяне в различните комуникационни канали (социални мрежи). Обсъждат се и въпроси, свързани с изготвянето на успешен е-магазин и електронна страница на фирмата.

Успешно завършили тази дисциплина:

1. Те ще знаят:

* Същността на метода дизайн-мислене и приложението му в реална среда;
* Основните изисквания при разработване на визуална комуникация на фирмата и нейната идентичност;
* Базисни принципи на графичния дизайн – цветове, форми, композиция.
* Стъпките при генериране на съдържание – разкази/истории и тяхното публикуване в интернет-среда.
* Основни функционалности и възможности на различни софтуери за създаване на дигитално съдържание
* Най-новите тенденции в графичния дизайн и представяне на фирми в интернет-среда

2. Те ще могат да:

* Прилагат метода „дизайн-мислене“ при създаване на нови продукти и услуги;
* Изготвят самостоятелен проект за визитка, лого, постер и други документи на стартиращата фирма/организация;
* Пресъздават история/разкази за дейността на фирмата, които да публикуват в социалните мрежи;
* Анализират обратната връзка от техните клиенти, последователи и приятели;
* Да създават собствени креативни проекти за представяне на нови продукти/услуги и дейности на фирмата

По време на обучението се използват съвременни методи на обучение, базирани на интерактивност, които се съчетават с организирана самостоятелна работа. Занятията се провеждат присъствено като се ползват игрови методи, дискусии и обяснения. На лекциите ще бъдат поканени и експерти, които да споделят своя опит и да предложат примери от реалния бизнес. Презентации, материали и полезна литература ще се предоставят на студентите чрез платформата Google Classroom,.